b'\n_START_ARTICLE_\nSutton Foster\n_START_SECTION_\nBiografia\n_START_PARAGRAPH_\nFoster va n\xc3\xa9ixer a Statesboro, Ge\xc3\xb2rgia i es cri\xc3\xa0 a Troy. Als 15 anys va participar en el programa de televisi\xc3\xb3 Star Search i es present\xc3\xa0 als c\xc3\xa0stings de The Mickey Mouse Club. Abandon\xc3\xa0 l\'institut abans de graduar-se (va rebre el diploma despr\xc3\xa9s de fer cursos per correspond\xc3\xa8ncia) per unir-se a la gira nacional de The Will Rogers Follies, dirigida per Tommy Tune. Assist\xc3\xad durant un any a la universitat, per\xc3\xb2 ho deix\xc3\xa0 per seguir una carrera al teatre a temps complet. El 2012 reb\xc3\xa9 un doctorat honor\xc3\xadfic de la Universitat Ball State.\n_START_SECTION_\nTeatre\n_START_PARAGRAPH_\nEl primer paper de Foster a Broadway va ser la suplent de "Sandy Dumbrowski" a Grease el 1996. Posteriorment apareixeria a The Scarlet Pimpernel i a Annie el 1997. El seg\xc3\xbcent paper a Broadway seria el suplent de "Eponine" a Les Mis\xc3\xa9rables el 2000._NEWLINE_L\'oportunitat li arrib\xc3\xa0 en una reminisci\xc3\xa8ncia de 42nd Street, quan durant els assaigs de la gira pre-Broadway de Thoroughly Modern Millie a La Jolla Playhouse a San Diego, substitu\xc3\xad la protagonista, Erin Dilly Qualsevol temor sobre el fet de tenir un nom desconegut al capdamunt del cartell d\'una producci\xc3\xb3 de Broadway de gaireb\xc3\xa9 $10 milions es demostraren infundats quan estren\xc3\xa0 al Marquis Theatre, amb cr\xc3\xadtiques molt positives. Foster va guanyar el Premi Tony a la Millor Actriu Protagonista de Musical del 2002,  el Premi Drama Desk a l\'Actriu M\xc3\xa9s Destacada  i el Premi Outer Critics Circle a l\'Actriu M\xc3\xa9s Destacada en un Musical per la seva actuaci\xc3\xb3._NEWLINE_El 2005, Fostes protagonitz\xc3\xa0 l\'adaptaci\xc3\xb3 musical del cl\xc3\xa0ssic de Louisa May Alcott  Little Women interpretant a Jo March, amb Maureen McGovern com Marmee, paper pel que Foster rebria una nominaci\xc3\xb3 per al Premi Tony.  Torn\xc3\xa0 al Marquis Theatre al maig de 2006 amb The Drowsy Chaperone, una par\xc3\xb2dia dels musicals dels anys 20, on interpretava a Janet van de Graaf, una famosa starlet de Broadway que opta per abandonar la carrera als escenaris en favor d\'una vida matrimonial, actuaci\xc3\xb3 per la qual torn\xc3\xa0 a ser nominada pels Tony.  A continuaci\xc3\xb3 protagonitz\xc3\xa0 l\'adaptaci\xc3\xb3 musical que Mel Brooks va fer de la seva pel\xc2\xb7l\xc3\xadcula Young Frankenstein, interpretant a Inga entre octubre del 2007 i juliol del 2009._NEWLINE_Cre\xc3\xa0 el personatge de la Princesa Fiona a Shrek the Musical, que s\'estren\xc3\xa0 a Broadway el 14 de desembre de 2008;  paper que li port\xc3\xa0 el seu segon Premi Outer Critics Circle a l\'Actriu M\xc3\xa9s Destacada en un Musical,  a m\xc3\xa9s de la quarta nominaci\xc3\xb3 al Tony a Millor Actriu de Musical.  Interpret\xc3\xa0 la darrera funci\xc3\xb3 el 3 de gener de 2010, quan el show tanc\xc3\xa0 a Broadway. Foster particip\xc3\xa0 en els tallers de lectura d\'un nou musical Bonnie and Clyde: A Folktale, en el que el seu germ\xc3\xa0 Hunter escrivia la m\xc3\xbasica._NEWLINE_Foster impartir classes al semestre de primavera a la Tisch School of the Arts de la Universitat de Nova York, comen\xc3\xa7ant al gener de 2010, culminant en una actuaci\xc3\xb3 de cabaret al Joe\'s Pub al maig, i al semestre de tardor del 2010, culminant tamb\xc3\xa9 en una actuaci\xc3\xb3 al Joe\'s Pub titulada "Crazy for Gershwin" (direcci\xc3\xb3 musical de Deborah Abramson). Actualment segueix ensenyant a la Universitat de Nova York. Al gener del 2010 realitz\xc3\xa0 una s\xc3\xa8rie de classes magistrals durant una setmana a la Ball State University. A la primavera del 2012 torn\xc3\xa0 a la Ball State per rebre un Doctorat Honor\xc3\xadfic en Arts._NEWLINE_Foster va debutar a l\'Off-Broadway a la com\xc3\xa8dia "Trust", de Paul Weitz, comen\xc3\xa7ant les pr\xc3\xa8vies el 23 de juliol del 2010, estrenant-se oficialment el 12 d\'agost i representant-se fins al 12 de setembre del 2010 al Second Stage Theatre. Tamb\xc3\xa9 hi actuaven Zach Braff, Bobby Cannavale i Ari Graynor._NEWLINE_Recentment ha interpretat a Reno Sweeney al nou revival a Broadway de Anything Goes, que comen\xc3\xa7\xc3\xa0 les pr\xc3\xa8vies el 10 de mar\xc3\xa7 del 2011 al Stephen Sondheim Theatre, estrenant-se oficialment el 7 d\'abril. Per aquest paper Foster guany\xc3\xa0 el seu tercer Premi Outer Critics Circle, i els seus segons Premi Drama Desk i Premi Tony. Foster realitz\xc3\xa0 la darrera funci\xc3\xb3 l\'11 de mar\xc3\xa7 del 2012, quan va ser substitu\xc3\xafda per Stephanie J. Block. Foster abandon\xc3\xa0 l\'escena per rodar una s\xc3\xa8rie de televisi\xc3\xb3, Bunheads, que s\'estren\xc3\xa0 a ABC Family l\'11 de juny del 2012.\n_START_SECTION_\nTelevisi\xc3\xb3\n_START_PARAGRAPH_\nEl 2007 Foster va apar\xc3\xa8ixer a Johnny and the Sprites, un musical de titelles   i a tres episodis de la s\xc3\xa8rie de l\'HBO Flight of the Conchords. Tamb\xc3\xa9 protagonitz\xc3\xa0 un episodi de Law & Order SVU, em\xc3\xa8s el 3 de mar\xc3\xa7 del 2010, davant la comediant Kathy Griffin._NEWLINE_Actualment interpreta el paper protagonista de la s\xc3\xa8rie Bunheads. Desenvolupada per Amy Sherman-Palladino, creadora de Gilmore Girls, interpreta l\'ex showgirl de Las Vegas Michelle, que de manera impulsiva es casa amb un home, es trasllada a la seva ciutat petita, i comen\xc3\xa7a a donar classes de ballet a l\'estudi de ball de la seva nova sogra.\n_START_SECTION_\nActuacions en concert\n_START_PARAGRAPH_\nWish, primer \xc3\xa0lbum en solitari de Foster, va ser publicat per Ghostlight Records al febrer del 2009. Les can\xc3\xa7ons van del jazz al pop, passant per cabaret i Broadway. El 2010 va realitzar diversos concerts a Boston, Nova York, Chicago, l\'Orange County Performing Arts Center in Orange County, California, i Washington, D.C._NEWLINE_Foster protagonitz\xc3\xa0 com la Nurse Fay Apple a la producci\xc3\xb3 de Anyone Can Whistle al New York City Center\'s Encores!, que interpret\xc3\xa0 entre el 8 i l\'11 d\'abril del 2010._NEWLINE_Foster i Seth Rudetsky participaren una nit en benefici de l\'Actors Fund en un concert de They\'re Playing Our Song el 30 d\'agost del 2010 al Gerald W. Lynch Theater, John Jay College, Nova York. El repartiment inclo\xc3\xafa a Ef\xc3\xa9, Kaitlyn Davidson, Alex Ellis, Maynard, Matt Loehr i a Jesse Nager, i estava dirigit per Denis Jones._NEWLINE_Foster actu\xc3\xa0 al 33rd Annual Kennedy Center Honors, en un homenatge a Jerry Herman, cantant "Before the Parade Passes By."; i l\'any seg\xc3\xbcent cant\xc3\xa0 en un homenatge a Barbara Cook.\n_START_SECTION_\nVida personal\n_START_PARAGRAPH_\nFoster va con\xc3\xa8ixer l\'actor Christian Borle a la universitat,  amb el que es cas\xc3\xa0 el 18 de setembre del 2006. Durant una entrevista a la r\xc3\xa0dio el 2010 es confirm\xc3\xa0 que s\'havien separat; tot i que segueixen sent amics  i continuen donant-se suport professional._NEWLINE_Posteriorment sort\xc3\xad un temps amb l\'actor Bobby Cannavale.'